Majoitus- ja ravintolapalvelut MaRan varapuheenjohtaja Mika Moisander kiittelee uutta alkoholilakiesitystä byrokratian vähentämisestä.

Sosiaali- ja terveysministeriön esitys alkoholilain kokonaisuudistukseksi saa pääosin kiitosta hotelli- ja ravintolayrittäjiltä. Lakiesityksen uskotaan vähentävän turhaa byrokratiaa ja mahdollistavan aiempaa kannattavamman toiminnan.

– Pääsemme eroon 1950-luvulta peräisin olevasta sääntelystä, kiteyttää yrittäjien tunnot Majoitus- ja ravintolapalvelut MaRan varapuheenjohtaja Mika Moisander.

Moisanderlla on kokemusta edustamansa etujärjestön molemmista osa-alueista, sillä hän toimii Hotelli IsoValkeisen yrittäjänä Kuopiossa.

Samassa kaupungissa toimivan Vararengasravintolat Oyn toimitusjohtaja Mika Hämäläinen yhtyy Moisanderin iloon.

– Esitys sisältää todella paljon hyviä asioita. Esimerkiksi jatkolupia ei tarvitse enää hakea kahden vuoden välein.

Hämäläinen pyörittää seitsemää ravintolaa Kuopiossa. Hän pitää hyvänä muun muassa sitä, että ravintolassa voisi jatkossa ostaa asiakasta kohti useamman kuin yhden annoksen.

Ulosmyytävien 5,5 prosentin raja ihmetyttää

Lausunnolla olevan lakiesityksen mukaan anniskelupaikasta voitaisiin jatkossa myydä alkoholia myös ravintolan ulkopuolelle. Myyntiaika ja alkoholin enimmäisvahvuus, 5,5 prosenttia, olisivat samat kuin vähittäiskaupoissakin.

Ravintoloiden osalta prosenttiraja sulkee käytännössä ulosmyynnistä paitsi kaikki viinit myös monet pienpanimoiden erikoisoluet.

Entä kuka ylipäätään haluaisi ostaa olutta ulos ravintolasta?

– Kyseeseen tulevat esimerkiksi leirintäalueet ja syrjäiset hotellit, joiden lähellä ei ole kauppoja, tulkitsee toimitusjohtaja Mika Hämäläinen.

"Järjestyksenvalvojavaatimus estää pidennetyn anniskeluajan"

Mika Moisanderin mukaan lakiesitykseen sisältyy alan yrittäjien kannalta myös vähemmän hyviä määräyksiä. Sellainen on Moisanderin mukaan esimerkiksi lupa nauttia suljetussa seurueessa omia alkoholijuomia anniskelupaikassa.

Myös vaatimus kahdesta järjestysmiehestä aamuun asti auki olevassa anniskelupaikassa närästää.

– Kaksi järjestysmiestä on syrjäseutujen pienille ravintoloille mahdoton ajatus. Siitä hyötyisivät ainoastaan isot taajamat.